В Гражданската война във Византия (1341 – 1347) Хумн остава лоялен на малолетния син на Андроник III Йоан V Палеолог и се противопоставя на Кантакузин. Като награда е издигнат на поста велик стратопедарх при коронацията на Йоан V на 19 ноември 1341 година. Една от племенничките му става втора жена на един от основните лидери на регентския съвет на Йоан V Алексий Апокавк. В края на 1342 година обаче Хумн, тъй като защитава позицията за сключване на мир с Кантакузин, изпада в немилост пред Апокавк и е поставен под домашен арест. Възможно е той да е монахът Герасим Хумн, което би показало, че е бил принуден да се оттегли в манастир.